|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Tseng Kwong Chi** (chinés tradicional: 曾廣智; chinés simplificado: 曾广智; *pinyin*: *Zēng Guǎngzhì*), tamén coñecido coma **Joseph Tseng**, nado o 6 de setembro do 1950 e finado o 10 de marzo do 1990, foi un fotógrafo estadounidense de orixe hongkonesa, afincado no East Village durante os oitenta. Foi irmán da bailarina e coreógrafa Muna Tseng.

Traxectoria
-----------

O seu pai foi un oficial do Kuomingtang que fuxiu de Shanghai no 1949, tras a vitoria comunista na guerra civil chinesa. Tseng naceu no Hong Kong británico ao ano seguinte, e foi considerado un neno prodixio da pintura e da caligrafía chinesas. Cando tiña 16 anos, a súa familia mudouse ao Canadá, onde estudou no St Joseph's College. Despois, estudou pintura na Académie Julian de París, pero abandonouna pola fotografía ao ano seguinte, cando o seu pai lle regalou unha cámara Rolleiflex. No 1979, trasladouse ao East Village, en Manhattan, onde coñeceu aos artistas de vangarda Keith Haring, Kenny Scharf, Jean-Michel Basquiat e Ann Magnuson.

Tseng faleceu por unha enfermidade relacionada coa sida no 1990, acompañado pola súa parella de sete anos, Robert-Kristoffer Haynes. A colección de obras de Tseng atópase no Museo Solomon R. Guggenheim de Nova York e no Museo de Arte Moderna de San Francisco. Foi incluído postumamente no arquivo dixital do Centro de Artes Asiático-americanas.

Obra
----

### Fotografía

Tseng formou parte do círculo de artistas do East Village neoiorquino durante os oitenta, xunto con Keith Haring, Kenny Scharf ou Cindy Sherman. As súas obras máis famosas pertencen á súa serie de autorretratos *East Meets West* ("O este atópase co oeste"), na que aparece vestido cun traxe semellante aos de Mao Zedong e cuns lentes de sol fronte a lugares turísticos famosos. Entre estes, atópanse a Estatua da Liberdade, o cabo Cañaveral, Disneylandia, Notre-Dame de París ou o World Trade Center. Sobre esta serie, indicou:

> 
> 
> My mirrored glasses give the picture a neutral impact and a surrealistic quality I am looking for. I am an inquisitive traveler, a witness of my time, and an ambiguous ambassador.  
>   
> 
> (Os meus lentes de espello danlle á imaxe o impacto neutro e a calidade surrealista que estou a procurar. Son un viaxeiro curioso, un testigo da miña época e un embaixador ambiguo.)
> Tseng Kwong Chi (1950-1990)
> 

Tseng realizou preto de corenta mil fotografías do graffiteiro neoiorquino Keith Haring durante os oitenta, mentres traballaba en murais, instalacións e no metro. No 1984, participou coas súas pezas nunha exhibición da obra de Harring na Sempahore East Gallery, titulada *Art in Transit* ("Arte en tránsito"). Tseng fotografiou a primeira aterraxe dun Concorde no aeroporto internacional John F. Kennedy.

### Influencias

Segundo a súa irmá, Tseng estivo moi influenciado por Brassaï e Henri Cartier-Bresson.

Notas
-----

1. 1 2 3 4 5  Loke, Margarett (1996-10-18). "Inside Photography". *The New York Times* (en inglés). ISSN 0362-4331. Consultado o 2024-02-17.
2. 1 2 3 4  "【顯影】當東方符號遇上西方地標 - 顯影 ｜ 蘋果日報". *web.archive.org*. 2021-01-25. Arquivado dende o orixinal o 25 de xaneiro de 2021. Consultado o 2024-02-17.
3. ↑  Tseng, Muna. "Tseng Kwong Chi: Biography" (PDF) (en inglés). Consultado o 17-02-2024.
4. 1 2  "Visual AIDS - Tseng Kwong Chi". *Visual AIDS* (en inglés). Consultado o 2024-02-17.
5. 1 2  "Tseng Kwong Chi, Photographer, 39". *The New York Times* (en inglés). 1990-03-11. ISSN 0362-4331. Consultado o 2024-02-17.
6. ↑  Hallmark, Kara Kelley (2007-05-30). *Encyclopedia of Asian American Artists* (en inglés). Bloomsbury Academic. ISBN 978-0-313-33451-1.
7. ↑  "Photos by Tseng Kwong Chi with Keith Haring at Paul Kasmin Gallery". *artdaily.com* (en inglés). Consultado o 2024-02-17.
8. ↑  "Tseng, Kwong Chi - Profile - artasiamerica - A Digital Archive for Asian / Asian American Contemporary Art History". *artasiamerica.org*. Consultado o 2024-02-17.
9. ↑  "Tseng Kwong Chi". *Ben Brown Fine Arts* (en inglés). Consultado o 2024-02-17.
10. ↑  "Tseng Kwong Chi". Consultado o 2024-02-17.

Véxase tamén
------------

### Ligazóns externas

* Obituario polo pasamento de Tseng Kwong Chi (The New York Times)
* Documental sobre *East Meets West* (YouTube)

|  |  |
| --- | --- |
| Control de autoridades | 
* Wd: Q2458256
* WorldCat
* VIAF: 70517077
* CiNii: DA03938656
* Europeana: ID
* FAST: 242172
* GND: 122785134
* ISNI: 0000000083923791
* LCCN: n88680513
* Luminous-Lint: Tseng\_Kwong\_Chi
* NDL: 00476348
* NLA: 35558259
* Persée: 65940
* RKD: 387113
* SAAM: 31908
* SNAC: w6073cfr
* SUDOC: 152679626
* Tate: 27334
* ULAN: 500110979
* WikiTree: 曾-62

 |